Doodsdreigemente: Plaasbestuurder sal ‘aanhou boer’Willie Nel saam met sy honde Toffie, Buzzy en Steyer. Dié hondekinders het ná die voorval ribbetjies by Nel gekry omdat hulle hom wakker geblaf het. (Foto: Verskaf) “Ja, my bakkie is gebrand en hulle wou my seker doodmaak, maar dit sal my nie laat ophou boer nie.” Só sê die plaasbestuurder Willie Nel (38) Dinsdagoggend nadat sy plaasbakkie oor die naweek op ’n plaas in die Buffelspoort-omgewing naby Marikana met die woorde “Kill the boer”, #Killyou en #Kill in rooi spuitverf bespuit is voordat dit aan die brand gesteek is. Nel vertel aan Maroela Media dat sy drie hondekinders, Buzzy, Steyer en Toffie, saam met hom en sy verloofde in die huis slaap. Die honde het Saterdagaand omstreeks middernag geblaf waarna Nel vir hulle oopgemaak het om ’n draai te gaan loop. “Ek het hulle uitgevat en met ’n flits na buite geskyn. Daar was nie moeilikheid nie en ek het die honde ingebring en weer gaan slaap.” Die honde het egter net voor 02:00 weer begin blaf en Buzzy, Nel se Jack Russel, het opgespring. “As jou hond op jou bors spring en blaf, moet jy weet daar is fout.” Nel vertel dat hy aanvanklik gedink het daar is ’n slang in die huis. Eers nadat hy opgestaan en behoorlik wakker geword het, het hy sy bakkie se alarm hoor afgaan. Sy eerste gedagte was dat iemand by sy bakkie probeer inbreek of hom uit die huis probeer lok. Dit is toe dat hy deur die venster kyk en sy bakkie in ligte laaie sien, vertel hy. Nel se brandende bakkie. (Foto: Facebook) “Ek het die voordeur oopgemaak en die honde laat uitgaan. Hulle het dadelik na die bakkie toe gehardloop. Ek het eers ’n minuut of wat in die huis gestaan en gewag om seker te maak dat daar niemand buite is nie.” Nel vertel dat hy dadelik sy voorman gebel het om ’n trekker met ’n waterkar te bring sodat hulle die vlamme kon blus. Die verdagtes het vermoedelik die ruit aan die passasierskant van die bakkie gebreek waarna hulle ’n vlambare vloeistof oor die passasiersitplek gegooi en aan die brand gesteek het. “Dit het so vinnig gebeur. Dit was seker 25 minute vandat ek die bakkie deur die venster gesien het totdat die vlamme geblus was. Die bakkie het tot die grond afgebrand. Polisiebeamptes van die Marikana-polisiestasie was binne sewe minute op die toneel.” En daardie woorde op die bakkie? “Ek is ’n boer. Jy kan net aan jou geloof vashou en glo dat die Here jou gaan beskerm,” antwoord Nel sonder om te dink. Die houtstokke wat gebruik is om die elektriese drade van mekaar te druk. (Foto: Verskaf) Hy vertel dat ’n voorlopige ondersoek daarop dui dat die verdagtes twee houtstokke gebruik het om die betrokke nag die drade van die elektriese heining om sy werf van mekaar te druk. Só het hulle toegang verkry. Hulle het daarna by die motorhuis ingebreek en die kabel van die heining se kragboks gesny sodat die heining nie alarm kon maak nie. Die volgende oggend sou Nel en die polisie uitvind dat van die vensters van die huis ook gebreek is. Daar word vermoed dat dié vensters reeds middernag, die eerste keer wat die honde geblaf het, gebreek is. Die glasstukke van die vensters het egter nie op die teëlvloer van die huis geval nie, maar in ’n wasgoedmandjie voor die venster – dié dat Nel nooit onraad vermoed het nie. “Dis moeilik. ’n Mens slaap diep om twaalfuur in die aand as jy al 21:00 in die bed geklim het. Ons lê nie en rondrol nie. Ons is moeg. Ons werk hard.” Nel vertel dat hy sy bakkie ná baie lank se spaar net vroeër vanjaar gekoop het. Dié bakkie het slegs 17 000 km op gehad. “Dit was my trots. Ek het bitter hard gewerk om die bakkie te koop, maar ’n ou is dankbaar dat jy leef.” Op ’n vraag of Nel steeds kans sien vir boer ná die voorval antwoord hy: “Dit is algemene ding wanneer jy kyk na die land se statistiek. Ons word afgemaai soos wilde diere, maar dit sal my nooit laat ophou boer nie. Dit maak seker nie vir ander sin nie, maar ek is passievol oor landbou in ons land. Dit gaan vir my oor die groter prentjie. Dit gaan nie vir my oor die bakkie nie. Dit gaan oor mense wat moet eet en ’n inkomste moet verdien. Die bakkie het heeltemal uitgebrand. (Foto: Verskaf) “Die werk wat ons as boere doen, is seker die ondankbaarste werk, maar dit gaan verander. Iewers moet iemand iets raaksien. Dit gaan nie vir my oor ras nie. Dit gaan ook nie net oor boere nie. Almal is keelvol vir misdaad in hierdie land. Ek is net nog een van die statistiek. Iemand moet sê dis nou genoeg. “Die seer is baie groot. Hulle maak inbreuk op ’n ou se persoonlike lewe, maar ek is dankbaar dat ek, my verloofde en ons honde leef. Ons het maar net mekaar en ons geloof.” Lt.kol. Amanda Funani, woordvoerder van die polisie, het oor die naweek gesê ŉ saak van kwaadwillige saakbeskadiging word ondersoek.